### Beslutning

Godkendt.

Afbud: Caroline Mathiesen, Martin Bruun

### Sagsfremstilling

## Resume og sagens baggrund

På investeringsoversigten for 2024 er der afsat et rådighedsbeløb på 2,0 mio. kr. til IT og automatisering jævnfør Liva Andresen.

Der søges nu om en anlægsbevilling på 2,0 mio. kr. i 2024 til IT og automatisering som del af Administrationsprogrammet.

## Indstillinger

Direktøren indstiller, at der gives anlægsbevilling på i alt 2,0 mio. kr. finansieret af rådighedsbeløbet i 2024 til løft af de digitale kompetencer for ledere og medarbejdere i den administrative organisation og til en øget anvendelse af robotteknologi.

## Behandling

Økonomiudvalget, Kommunalbestyrelsen.

## Sagsfremstilling

Som del af administrationsprogrammet skal der arbejdes med at effektivisere de administrative funktioner yderligere gennem udvikling af digitale løsninger og brug af ny teknologi mv.

Robotteknologi RPA (Robotic Process Automation) er afgørende for at øge effektiviteten og mindske manuelle arbejdsprocesser. Ved at prioritere og udvide RPA-implementeringen samt ved at investere i kompetenceudvikling skabes ikke kun optimerede arbejdsprocesser, men også en mere effektiv udnyttelse af medarbejdernes færdigheder. Dette tilfører betydelig værdi til organisationen.

I foråret 2024 planlægges den første del af effektiviseringsprojektet gennemført med det formål at undersøge og definere tiltag, der kan digitalisere og effektivisere administrative arbejdsprocesser og optimere brugen af IT-systemer i administrationen.

Projektet løber i to spor. Det første spor omhandler etablering af et korps af digitale agenter. Det andet spor er et kompetenceudviklingsforløb for ledere med henblik på at understøtte det videre arbejde med at digitalisere de administrative arbejdsprocesser. Dette delprojekt gennemføres i samarbejde med et eksternt konsulentfirma.

Hensigten er, at projektet skal sætte rammerne for det videre arbejde med digitaliseringssporet i [adresse].

## Økonomiske konsekvenser

Der er afsat et rådighedsbeløb på i alt 4,0 mio. kr. i 2024-2025 til IT og automatisering, der skal understøtte implementering af Administrationsprogrammet. Ved en anlægsbevilling på 2,0 mio. kr. er der et restrådighedsbeløb til projektet på 2,0 mio. kr.

[adresse] bemærkninger er indarbejdet i sagen.

### Sagens forløb

13-12-2023 Økonomiudvalget
Anbefales.